ব্রিজবেনের যেখানে আমরা থেকেছি তার কাছেই একটি নদী রয়েছে। এক বিকেলে নৌবিহারে গেলাম। একটি প্রতিষ্ঠানের নৌযানগুলো কোন রকম পয়সা ছাড়াই যাত্রী নিয়ে নদীতে ঘুরে বেড়ায়, অন্যগুলো টাকা নেয়। আমরা বিনে পয়সার একটিতে উঠে গেলাম। এক যুবা বয়সী যাত্রী কথা বলার ছুতা খুঁজছেন—বুঝতে কষ্ট হলো না। কথায় কথায় জানা গেল তিনি নিউজিল্যান্ডার। প্রথমেই তিনি জিজ্ঞেস করে বসলেন, আমাদের দেশের আইন-কানুন কিরকম। তার মতিগতি পরে বুঝলেও শুরুতে আঁচ করতে পারিনি। আমাদের আইন-কানুন তো ব্রিটিশ আইন-কানুন, উপনিবেশ আমলের, যা নিয়ে এখনকার স্বাধীন দেশে বেশ বিতর্ক রয়েছে। একথা তাকে বললে তিনি কিছুটা নিরুৎসাহিত হয়ে পড়েন। তারপর হঠাৎ বলে বসলেন, তোমাদের নাকি হাজার হাজার ভগবান? এতে আমি আমাদের মুসলিম হবার কথা বললে তিনি আবার আইন-কানুনের কথা পেরে বসলেন ও সাথে জুড়ে দিলেন আমরা মেয়েদেরকে কেন চাবুক মেরে হত্যা করি—এই জিজ্ঞাসা।